Κωνσταντίνος Αργυρός

Ο Κωνσταντίνος Αργυρός (Ίλιον Αττικής, 21 Μαΐου 1986Κωνσταντίνος Αργυρός - Ελληνική Δισκογραφία) είναι Έλληνας τραγουδιστής της ποπ και της λαϊκής μουσικής.

Το δισκογραφικό του ντεμπούτο έγινε το 2008, με το CD single Όλα Θα Αλλάξουν, ενώ ο πρώτος του ολοκληρωμένος δίσκος κυκλοφόρησε το 2011, με τίτλο Μάλλον Κάτι Ξέρω. Έχει λάβει 10 μουσικά βραβεία σε Ελλάδα (Mad Video Music Awards) και Κύπρο (Super Music Awards).

Τον Οκτώβριο του 2016, τραγούδησε στο Κρατικό Ανάκτορο του Κρεμλίνου στη Μόσχα, ενώ τον Απρίλιο του 2019 εμφανίστηκε στην «Pais Arena» της Ιερουσαλήμ και τον Σεπτέμβριο της ίδιας χρονιάς στη μεγάλη επετειακή συναυλία για τα 55 χρόνια του Χρήστου Νικολόπουλου στη δισκογραφία, στο Παναθηναϊκό Στάδιο της Αθήνας. Το καλοκαίρι του 2022 έκανε περιοδεία, με συναυλίες σε στάδια και θέατρα σε Ελλάδα και Κύπρο, η οποία ολοκληρώθηκε στο ΟΑΚΑ. Παρόλα αυτά, ολοκλήρωσε τον Δεκέμβριο του 2023 την περιοδεία του, με τίτλο «Elpida tour», που έλαβε χώρα σε Αυστραλία, Κύπρο, Ελλάδα και Αμερική. Στις 18 Νοεμβρίου τραγούδησε στο γήπεδο Barclays Center της Νέας Υόρκης.

Εμφανίσεις-συμμετοχές
Ύστερα από τη συμμετοχή του στην εκπομπή Fame Story 3, ξεκίνησε να ασχολείται επαγγελματικά με το τραγούδι. Άρχισε να εμφανίζεται στο νυχτερινό κέντρο διασκέδασης FIX στη Θεσσαλονίκη. Έπειτα, ακολούθησαν πολλές συναυλίες, ορισμένες από αυτές και στο εξωτερικό.

Τον χειμώνα του 2005 έκανε το πρώτο του βήμα στη νυχτερινή ζωή της Αθήνας, τραγουδώντας με την Άννα Βίσση στο νυχτερινό κέντρο διασκέδασης Βοτανικό, ενώ τον χειμώνα του 2006-2007 εμφανιζόταν μαζί με τον Νίκο Κουρκούλη και την Κέλλυ Κελεκίδου στο Φως. Λίγους μήνες αργότερα, επέστρεψε και πάλι στη Θεσσαλονίκη, κάνοντας μια σειρά από εμφανίσεις μαζί με τον Νίκο Κουρκούλη, τη Νατάσα Θεοδωρίδου και τον Σαρμπέλ στο Odeon. Ακολούθησαν συναυλίες με τον Κουρκούλη σε όλη την Ελλάδα και την Κύπρο. Το 2007 εμφανίστηκε στη Θεσσαλονίκη με τον Γιώργο Γιαννιά στο Ρόδον.

Το καλοκαίρι του 2008 συνεργάστηκε με τη δισκογραφική εταιρεία Sony BMG και κυκλοφόρησε ένα CD Album με 14 τραγούδια, τις συνθέσεις των οποίων υπογράφουν ο Χριστόφορος Γερμενής, ο Βασίλης Κελαϊδής, ο Αλέκος Χρυσοβέργης, ο Χάρης Γαλανός και ο Νίκος Παπαδόπουλος. Τους στίχους έγραψαν ο Πάνος Φαλάρας, η Βίκυ Γεροθόδωρου, ο Γιάννης Μπαγουλής και ο Σπύρος Γιατράς.

Συνέχισε με εμφανίσεις στο Frangelico με τους Χρήστο Μενιδιάτη και Γιώργο Γιαννιά έως και τις αρχές Σεπτεμβρίου 2008. Ύστερα εμφανίστηκε στα ASTRA LIVE στη Θεσσαλονίκη με τον Γιώργο Γιαννιά, ενώ από τις αρχές Φεβρουαρίου 2009 εμφανίστηκε στον ίδιο χώρο μαζί με την Άντζυ Σαμίου και τον Κωνσταντίνο Σερέτη.

Από τον Απρίλιο του 2009 μέχρι και τον Μάιο του 2010 ακολούθησαν εμφανίσεις στο Κέντρο Αθηνών με τον Νίκο Βέρτη. Το καλοκαίρι του 2010 ο Κωνσταντίνος Αργυρός εμφανίστηκε με τον Πάνο Καλίδη και την Χριστίνα Κολέτσα στο Romeo. Το φθινόπωρο του 2010 κυκλοφόρησε το νέο του τραγούδι με τίτλο Είσαι ό,τι να 'ναι. Έπειτα, από τον Οκτώβριο του 2010 έως και τον Απρίλιο του 2011 εμφανίστηκε με τον Γιάννη Πλούταρχο και την Αμαρυλλίδα στο COSMOS stage. Η συνεργασία αυτή συνεχίστηκε στο νυχτερινό κέντρο διασκέδασης της Θεσσαλονίκης Politia. Παράλληλα, κυκλοφόρησε το νέο του άλμπουμ Μάλλον κάτι ξέρω. Το τραγούδι αυτό έδωσε τον τίτλο σε όλο τον δίσκο και τον υπογράφουν ο Θάνος Παπανικολάου και ο Βασίλης Γαβριηλίδης. Ο δίσκος περιλαμβάνει επιτυχίεςmadata.gr, Συνέντευξη του καλλιτέχνη με βιογραφικά στοιχεία, ανάκτηση 22-5-2013. όπως Είσαι ό,τι να 'ναι, Ερωτευμένος και τρελός, καθώς και 8 ακόμα τραγούδια, των οποίων τη μουσική υπογράφουν οι Μάριος Ψιμόπουλος, Παναγιώτης Μπρακούλιας και Βασίλης Γαβριηλίδης, ενώ τους στίχους οι Θάνος Παπανικολάου, Νίκος Βαξαβανέλης, Δημήτρης Τσάφας, Μαργαρίτα Δρούτσα και Ναταλία Γερμανού.

Από τον Σεπτέμβριο του 2011 μέχρι τον Μάιο του 2012 εμφανίστηκε στο "VOX" της Ιεράς Οδού δίπλα στον Πάνο Καλίδη και τη Στέλλα Καλλή. Το καλοκαίρι το ίδιο σχήμα εμφανίζεται στο "La Mamounia" στη Θεσσαλονίκη. Τον Σεπτέμβριο του 2012 κυκλοφορεί το δεύτερο προσωπικό του άλμπουμ με τίτλο "Παιδί γενναίο" και όλο το άλμπουμ το υπογράφει ο μουσικοσυνθέτης Γιώργος Θεοφάνους σε στίχους από Ναταλία Γερμανού, Όλγα Βλαχοπούλου, Γιάννη Δόξα, Ποσειδώνα Γιαννόπουλο, Βίκυ Γεροθόδωρου, Βαγγέλη Κωνσταντινίδη και Κωνσταντή Χανιώτη. Το "Ποτέ ξανά", το "Παιδί γενναίο", το "Μια νύχτα κόλαση" και το "Θα σ' εκδικηθώ" είναι μερικά από τα 10 τραγούδια που ξεχώρισαν.

Τον Νοέμβριο του 2012 εμφανίστηκε στο "REX Music Theater" δίπλα στην Άντζελα Δημητρίου και τον Νίνο μέχρι τον Ιανουάριο του 2013. Από τον Μάρτιο του 2013 ηγούνταν σχήματος στο "Posidonio", μετά στο "Teatro Music Hall".

Το καλοκαίρι του 2017 έκανε περιοδεία σε όλη την Ελλάδα. Συγκεκριμένα, στην Κατερίνη, Μυτιλήνη, Πτολεμαΐδα, Σαντορίνη, Σύρο, Ναύπλιο, Ζάκυνθο, Καλλιθέα Χαλκιδικής, Πρέβεζα, Αγία Νάπα, Πάτρα και Λάρισα. Το 2017-2018 συνεχίζει για τρίτη συνεχόμενη χρόνια τη συνεργασία του με το Fantasia live μαζί με τους Other view. Στις 29 Μάιου 2020 κυκλοφόρησε το καινούριο του τραγούδι με τίτλο: "Αθήνα Μου".

Το 2021 και συγκεκριμένα στις 17 Σεπτεμβρίου κυκλοφόρησε ακόμα ένα νέο τραγούδι με τίτλο "Τελικά" σε συνεργασία με τον Rack από την P&C 2021 Panik Platinum. Από τις 4 Φεβρουαρίου 2022 έως τις 25 Ιουνίου 2022 εμφανιζόταν κάθε Παρασκευή και Σάββατο μαζί με την Ελένη Φουρέιρα στο Teatro Athens. Από τις 11 Νοεμβρίου 2022 μέχρι τις 27 Μαΐου 2023 συνεργαζόταν με τον Σάκη Ρουβά στο ίδιο νυχτερινό κέντρο. Από το 2024 τραγουδάει στο Κέντρο Αθηνών μαζί με την Josephine και από το 2025 μαζί με την Δέσποινα Βανδή στο ίδιο κέντρο.

Προσωπική ζωή
Το 2023 γνωστοποιήθηκε η σχέση του με την Αλεξάνδρα Νίκα, κόρη του επιχειρηματία Γιώργου Νίκα και της Μιράντας Πατέρα (μέλος της εφοπλιστικής οικογένειας Πατέρα). Στις 22 Νοεμβρίου 2024 το ζευγάρι απέκτησε το πρώτο του παιδί, έναν γιο, τον Βασίλη. Παντρεύτηκαν σε ιδιωτική τελετή στις 7 Ιουλίου 2025, με κουμπάρα την Μαριάννα Λάτση.

Παραπομπές

Κατηγορία:Έλληνες τραγουδιστές
Κατηγορία:Έλληνες μουσικοί
Κατηγορία:Έλληνες τραγουδιστές ποπ
Κατηγορία:Λαϊκοί τραγουδιστές